钦定古今图书集成/方舆汇编/职方典/第1315卷 > 形胜附
## 钦定古今图书集成/方舆汇编/职方典/第1315卷 > 形胜附

府总

韶治、曲江，襟带五邑。东则翁山盘踞，西则桂岭巉岏，英、冈列障于南，韶、石排云于北，浈、武二江汇而南下，乐泷、浈峡，不减瞿塘，交、广之咽喉，湖、湘之唇齿。

“羊城濒海，地形稍下，若失上游之险，则水陆皆有建瓴之惧。赵佗绝南安、横浦、桂阳、湟水二关，汉武徙曲江、浈阳，浛洭内属。桂阳守者先固其外，取者先夺其内，筹度胜势，大略相同，然则为粤东门户计，不容不加意于此矣。刘晟置英、雄二州，颇悉地利。佗于仁化百二十里，择地筑城，以壮横浦” 者，盖乐、乳、翁、英接壤于楚，而仁化之山，兼通南安。今南雄别治，为韶州门户计，亦所宜知也。